ถิรไทยมุ่งมาร์จิน25%ปักธงรายได้พุ่ง40%
TRT มองหม้อแปลงยังโตตามการใช้ไฟเศรษฐกิจ คาดรายได้โต 40% ชูกลยุทธ์เน้นงานมาร์จิน 20-25%
24 พ.ค. 2556

TRT มองหม้อแปลงยังโตตามการใช้ไฟเศรษฐกิจ คาดรายได้โต 40% ชูกลยุทธ์เน้นงานมาร์จิน 20-25%
นายสัมพันธ์ วงษ์ปาน กรรมการผู้จัดการ บริษัท ถิรไทย (TRT) เปิดเผยว่า อุตสาหกรรมการผลิตหม้อแปลงไฟฟ้ายังเติบโตต่อเนื่องตามความต้องการใช้ไฟ และการขยายตัวของเศรษฐกิจที่ระดับ 5% ซึ่งส่งผลให้บริษัทสามารถเลือกรับงานที่มีอัตรากำไรขั้นต้น (มาร์จิน) ที่ดีได้ เพื่อรักษาระดับมาร์จินให้ได้ตามเป้าหมายที่ 20-25% 
ขณะที่ปี 2556 บริษัทตั้งเป้ารายได้ 2,845 ล้านบาท โตมากกว่า 40% จากปีก่อนที่ทำได้ 1,956 ล้านบาท เพราะคำสั่งซื้อของทุกผลิตภัณฑ์มากขึ้นเพราะเศรษฐกิจและการลงทุนโตทั่วอาเซียน 
ปัจจุบันบริษัทมีงานในมือ (แบ็กล็อก) จำนวน 2,123 ล้านบาท ซึ่งจะทยอยรับรู้รายได้ในไตรมาส 2 และไตรมาส 3 ไม่น้อยกว่า 1,400 ล้านบาท โดยแบ็กล็อกทั้งหมดแบ่งเป็นงานหม้อแปลงไฟฟ้าให้กับการไฟฟ้านครหลวง มูลค่า 179 ล้านบาท การไฟฟ้าส่วนภูมิภาค (กฟภ.) 251 ล้านบาท การไฟฟ้าฝ่ายผลิตแห่งประเทศไทย (กฟผ.) 268 ล้านบาท และหน่วยงานเอกชนในประเทศ 865 ล้านบาท รวมทั้งส่งออกอีกประมาณ 256 ล้านบาท และรายได้อื่นๆ อีกประมาณ 281 ล้านบาท
สำหรับโครงการที่จะมีการเปิดประมูลในช่วงไตรมาส 2 และไตรมาส 3 มีมูลค่ารวมกว่า 6,000 ล้านบาท ซึ่งคาดว่าจะสามารถชนะได้มากกว่า 20-25%
ขณะที่งบลงทุนปีนี้อยู่ที่ 600 ล้านบาท เพื่อขยายโรงงานหม้อแปลงที่จะเสร็จในปีนี้ ส่วนการสร้างโรงงานผลิตหม้อแปลงขนาดเล็กและตัวถังหม้อแปลงใหม่ คาดแล้วเสร็จกลางปี 2557